«Урысейм и пашэхэр» зэпеуэм и кIэух Iыхьэм хэтахэм ТекIуэныгъэм и Бэракъыр Iуащхьэмахуэ и щыгум щагъэувынущ
Мы гъэм ещанэу къэралым щекIуэкIа «Урысейм и пашэхэр» зэпеуэм и кIэух Iыхьэм хэтахэм загъэхьэзыр Iуащхьэмахуэ дэкIыну.
А Iуэхур къызэрагъэпэщ зэпеуэм щытекIуахэм я зэгухьэныгъэм — «Iуащхьэмахуэ» клубым — къыхилъхьа проектым ипкъ иткIэ. Абыхэм Европэм и къурш нэхъ лъагэ дыдэм щыхатIэнущ ТекIуэныгъэм и Бэракъыр. Ар фокIадэм и пэщIэдзэм ирагъэкIуэкIыну траухуащ.
Зэпеуэм къыхэжаныкIахэр бгым дэкIыным ехьэлIа япэ Iыхьэм щIидзащ. Ахэр Ирикчат аузым яшащ я Iэпкълъэпкъыр щIыналъэм и щIыуэпсым ирагъэсэн папщIэ. Гупым хэтхэр шыщхьэуIум и 29-м Лепрус щIыпIэм яшэнущ икIи абдежым махуитIкIэ зыщагъэсэнущ. Абыхэм иужь-кIэ къахыхьэнущ урысей космонавт Рязанский Сергей.
«Урысейм и пашэхэр» зэпеуэм щытекIуа зыбжанэ 2018 гъэм и фокIадэм апхуэдэу Iуащхьэмахуэ дэкIауэ щытащ икIи ахэрщ а цIэ дыдэр зезыхьэ зэгухьэныгъэр къызэзыгъэпэщар. Мы зэманым «Iуащхьэмахуэ» клубым егъэзащIэ проект 14, абыхэм яхэтщ къэралым и щIыналъэ 60-м щыщ цIыху мин 22-рэ.
КъБР-м и Iэтащхьэмрэ
Правительствэмрэ я пресс-IуэхущIапIэ.
